Document ID: 32010D0570

DEĊIŻJONI TAL-KUNSILL
tat-13 ta’ Settembru 2010
li taħtar il-membri tal-Kumitat Ekonomiku u Soċjali Ewropew għall-perijodu mill-21 ta’ Settembru 2010 sal-20 ta’ Settembru 2015
(2010/570/UE, Euratom)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 300(2) u 302 tiegħu, flimkien mal-Artikolu 7 tal-Protokoll dwar id-Dispożizzjonijiet Transitorji anness għat-Trattat dwar l-Unjoni Ewropea, għat-Trattat dwar il-Funzjonament tal-Unjoni Ewropea u għat-Trattat li jistabbilixxi l-Komunità Ewropea tal-Enerġija Atomika,
Wara li kkunsidra l-prosposti magħmula minn kull Stat Membru,
Wara li kkunsidra l-opinjoni tal-Kummissjoni Ewropea,
Billi:
(1)
Il-mandat tal-membri attwali tal-Kumitat Ekonomiku u Soċjali Ewropew jiskadi fl-20 ta’ Settembru 2010 (1). Għalhekk, għandhom jinħatru l-membri ta’ dak il-Kumitat għal perijodu ta’ ħames snin li jibda mill-21 ta’ Settembru 2010.
(2)
Kull Stat Membru ppreżenta lista li fiha numru ta’ kandidati daqs in-numru ta’ postijiet allokati lilu mit-Trattat; dawn il-kandidati kollha huma rappreżentanti ta’ organizzazzjonijiet ta’ min iħaddem, ta’ impjegati, u ta’ partijiet oħra li jirrappreżentaw is-soċjetà ċivili, speċjalment fl-oqsma soċjo-ekonomiċi, ċiviċi, professjonali u kulturali. Madankollu, il-Gvern tar-Rumanija ser jipproponi kandidat ieħor fi stadju aktar tard biex jikkompleta l-lista skont in-numru ta’ postijiet allokati mit-Trattat,
ADOTTA DIN ID-DEĊIŻJONI:
Artikolu 1
Il-persuni elenkati fl-Anness għal din id-Deċiżjoni huma b'dan maħtura membri tal-Kumitat Ekonomiku u Soċjali Ewropew għall-perijodu mill-21 ta’ Settembru 2010 sal-20 ta’ Settembru 2015.
Artikolu 2
Din id-Deċiżjoni għandha tidħol fis-seħħ fid-data tal-adozzjoni tagħha.
Magħmul fi Brussell, it-13 ta’ Settembru 2010.

Labels: 9
18
15